闢戴帥初食長菜
作者：陳著
朝代：宋

paragraphs: 漂泊無家杜少陵，兵閒奔走如蓬萍。
碧澗香芹固可嗜，鱠鯉豈厭銀絲精。
百謫九死蘇玉局，到處爲鄉心自足。
有時珍嘗百糝羹，何嘗不食黄雞粥。
二子流落甚數奇，攻苦食淡分所宜。
顧無所擇隨所有，亦曰吾師吾仲尼。
菜瓜魚肉皆可食，鄉黨一篇炳星日。
君胡不學聖與賢，乃外吾道從道釋。
豈薄朱門粉署郎，窮搜滋味豐時壯。
豈惡氈帽侏𠌯輩，搏攫羊豕飽腥肪。
不則牀頭怕金盡，不則繼肉乖夙準。
遂將所受父母身，束縛枯腸强堅忍。
況聞君家百指餘，正自不同藜莧厨。
獨立標榜人所駭，此意未知果何如。
君子之道在中耳，纔落一偏犯公議。
有則庶羞不爲過，無則□□亦常事。
朋友切磋欲無瑕，早從吾言勿姑差。
庶幾上不見摽於仲尼之門，下可□□於杜蘇二子之家。